**VYSOKÁ ŠKOLA ZDRAVOTNÍCTVA A SOCIÁLNEJ PRÁCE**

**SV. ALŽBETY**

**Rokovací poriadok Vedeckej rady**

**Fakulty zdravotníctva a sociálnej práce sv. Ladislava Nové Zámky**

Čl. 1

**Postavenie a pôsobnosť vedeckej rady**

1. Vedecká rada Fakulty zdravotníctva a sociálnej práce sv. Ladislava Nové Zámky (ďalej len FZaSP sv. Ladislava) je v súlade s § 47a ods. 2 písm. c) zákona o vysokých školách orgánom akademickej samosprávy FZaSP sv. Ladislava.

2. Postavenie a pôsobnosť vedeckej rady vysokej školy ustanovuje § 12 zákona o vysokých školách, v zmysle ktorého Vedecká rada FZaSP sv. Ladislava:

a) prerokúva dlhodobý zámer FZaSP sv. Ladislava Nové Zámky vypracovaný v súlade s dlhodobým zámerom VŠZaSP sv. Alžbety Bratislava,

b) pravidelne, najmenej však raz za rok, hodnotí úroveň FZaSP sv. Ladislava vo vzdelávacej činnosti a v oblasti vedeckovýskumnej činnosti,

c) schvaľuje návrh študijných programov, k tomuto bodu rokovania sú prizývaní zástupcovia študentov určení študentskou časťou Akademického senátu FZaSP sv. Ladislava Nové Zámky

d) schvaľuje ďalších odborníkov, ktorí majú právo skúšať na štátnych skúškach pre študijné programy uskutočňované na FZaSP sv. Ladislava,

e) schvaľuje témy a školiteľov na doktorandské štúdium,

f) prerokúva a  predkladá Vedeckej rade Vysokej škole zdravotníctva a sociálnej práce sv. Alžbety Bratislava (ďalej len VŠZaSP sv. Alžbety) na vyhodnotenie splnenia podmienok získania vedecko-pedagogického titulu „docent“ ako aj kritériá VŠ na vyhodnotenie splnenia podmienok získania vedecko-pedagogického titulu „profesor“,

g) prerokúva návrhy na udelenie titulu docent a rozhoduje o ich výsledku,

h) prerokúva a predkladá VR VŠZaSP sv. Alžbety návrhy na vymenovanie profesorov,

i) prerokúva a predkladá VR VŠZaSP sv. Alžbety všeobecné kritériá na obsadzovanie funkcií profesorov a docentov na FZaSP sv. Ladislava

j) prerokúva a  predkladá VR VŠZaSP sv. Alžbety návrhy dekana na obsadzovanie funkcií hosťujúcich profesorov,

k) schvaľuje na návrh predsedu VR Rokovací poriadok VR,

l) prerokúva a navrhuje VR VŠZaSP sv. Alžbety udelenie titulu „doctor honoris causa“ (v skratke „Dr.h.c.“),

m) prerokúva a navrhuje VR VŠZaSP sv. Alžbety udelenie čestného titulu „profesor emeritus“,

n) plní ďalšie úlohy určené vnútornými predpismi súkromnej vysokej školy,

3. VR FZaSP sv. Ladislava súkromnej vysokej školy rokuje o otázkach, ktoré jej predloží predseda vedeckej rady súkromnej vysokej školy, alebo o otázkach, na ktorých sa uznesie.

Čl. 2

**Zloženie vedeckej rady**

1. Členov VR FZaSP sv. Ladislava vymenúva a odvoláva dekan po schválení Akademickým senátom FZaSP sv. Ladislava § 47 b ods. 2 písm. f) zákona o VŠ.

2. Členmi VR FZaSP sv. Ladislava z titulu funkcie sú:

a) dekan fakulty

b) prodekani fakulty

c) ďalší členovia vedeckej rady, ktorí sú významní odborníci z oblastí, v ktorých vysoká škola uskutočňuje vzdelávaciu, výskumnú alebo ďalšiu tvorivú činnosť.

3. Najmenej jedna štvrtina a najviac jedna tretina členov vedeckej rady sú osoby, ktoré nie sú členmi akademickej obce tejto vysokej školy.

4. Prizvaní hostia a čestní členovia vedeckej rady nemajú hlasovacie právo.

5. Predsedom vedeckej rady je dekan FZaSP sv. Ladislava.

6. Predsedu vedeckej rady v jeho neprítomnosti zastupuje ním určený prodekan.

7. O prizvaní ďalších hostí na rokovanie VR rozhoduje jej predseda

8. Členstvo vo vedeckej rade je nezastupiteľné.

Čl. 3

**Organizačné zabezpečenie činnosti a zasadnutia vedeckej rady**

1. Vedecká rada sa riadi vo svojej činnosti časovým a tematickým plánom, ktorý schvaľuje na prvom rokovaní každého akademického roka. Vedecká rada zasadá najmenej dvakrát za rok.

2. Predseda stanovuje program rokovania vedeckej rady, zvoláva a riadi jej zasadnutia. Vedením zasadnutia vedeckej rady, alebo časti jej rokovania, môže predseda poveriť prodekana FZaSP sv. Ladislava.

3. Predseda vedeckej rady môže podľa potreby na celé rokovanie alebo na jeho časť pozvať aj osoby, ktoré nie sú členmi vedeckej rady.

4. Organizačno-administratívne práce, spojené s činnosťou VR, vykonáva referent pre
vedecko-výskumnú činnosť FZaSP sv. Ladislava.
5. VR FZaSP sv. Ladislava rokuje spravidla na základe písomných materiálov, ktoré sa predkladajú dekanovi v určenej forme a počte vyhotovení v termíne spravidla 14 dní pred zasadnutím VR. Referent pre vedecko-výskumnú činnosť FZaSP sv. Ladislava zabezpečí doručenie materiálov v písomnej alebo elektronickej forme s pozvánkou členom VR FZaSP sv. Ladislava najmenej 7 dní pred termínom zasadnutia VR.
6. O výsledku rokovania sa vyhotovuje písomný záznam, ktorý obsahuje okrem
formálnych záležitostí (dátum konania, prezencia prítomných, program rokovania)
rozhodnutia VR k prerokovaným otázkam. Záznam z rokovania dostanú všetci
členovia VR a vedúci pracoviska, ktorého materiál sa prerokoval. Záznam spolu s
materiálmi VR FZaSP sv. Ladislava sa archivuje a pre členov VR FZaSP sv. Ladislava je prístupný na webovom sídle FZaSP sv. Ladislava.

7. Vedecká rada sa môže uzniesť, že celé jej rokovanie, alebo jej časť bude vyhlásená za uzavretú (neverejnú), ak by verejným rokovaním boli ohrozené osobnostné práva jednotlivca alebo dôležitý záujem vysokej školy. V takom prípade vedecká rada určí, kto sa uzavretého zasadnutia smie zúčastniť.

8. Členovia vedeckej rady môžu na začiatku jej zasadnutia predkladať návrhy na zmenu a doplnenie programu rokovania. Zmenu programu musí schváliť nadpolovičná väčšina prítomných členov vedeckej rady.

9. Vedecká rada je schopná uznášať sa, ak je na jej zasadnutí prítomná nadpolovičná väčšina jej členov.

10. Na platné uznesenie vedeckej rady je potrebný súhlas nadpolovičnej väčšiny prítomných členov. Na platné uznesenie vo veciach podľa § 12 ods. 1 písm. f), g) a n) je potrebný súhlas nadpolovičnej väčšiny všetkých členov vedeckej rady.

11. Vo veciach podľa § 12 ods. 1 písm. f), g) zákona o vysokých školách rozhoduje vedecká rada tajným hlasovaním.

12. Vo veciach podľa § 12 ods. 1 písm. h), i), j), k), l), m), n) zákona o vysokých školách rozhoduje vedecká rada hlasovaním.

13. V odôvodnených prípadoch okrem čl. 3 ods. 10 môžu členovia vedeckej rady hlasovať aj korešpodenčne – „per rollam".

14. O rokovaní a o výsledkoch rozhodovania vedeckej rady sa vyhotovuje zápisnica, ktorá sa archivuje spolu s materiálmi z jej rokovania. Zápisnicu z rokovania vedeckej rady overujú overovatelia, ktorých na začiatku rokovania spolu so skrutátormi navrhuje predseda vedeckej rady a následne schvaľujú členovia vedeckej rady. Záznam dostávajú členovia vedeckej rady.

Čl. 4

**Prechodné a záverečné ustanovenia**

1. Organizačno-administratívne práce spojené s činnosťou vedeckej rady vykonáva dekanát FZaSP sv. Ladislava.

2. Návrhy podľa § 12 ods. 1 písm. c) až n) zákona o vysokých školách sa predkladajú predsedovi vedeckej rady najneskôr 7 dní pred termínom zasadnutia vedeckej rady.

3. Predseda alebo ním poverený člen vedeckej rady kontroluje uznesenia vedeckej rady.

4. Proti rozhodnutiam Vedeckej rady sa nemožno odvolať. Na jej rozhodovanie sa nevzťahuje všeobecne záväzný predpis o správnom konaní.

5. Tento rokovací poriadok nadobúda platnosť a účinnosť odo dňa 09. 11. 2021 schválenia vo Vedeckej rade FZaSP sv. Ladislava.

V Nových Zámkoch 09. 11. 2021

 Dr.h.c. prof. MUDr. Marián Karvaj, PhD., MBA

 predseda VR FZaSP sv. Ladislava Nové Zámky